**Anexa nr. 2 la Statutul Municipiului Sighișoara**

**Reperele și evoluția istorică ale Municipiului Sighișoara**

Istoria zonei în care se află oraşul Sighişoara îşi are începuturile cu câteva mii de ani înainte de întemeierea oraşului de către coloniştii germani. Acestea sunt: aşezarea preistorică de pe Dealul Turcului (Wietenberg) aflată la 3 km N-V de oraş, din epoca bronzului mijlociu (1800-1300 î.Hr.) care a dat numele de Cultura Sighişoara-Wietenberg. Aflată pe platoul superior al aceluiaşi deal (Dealul Turcului-Wietenberg), aşezarea dacică fortificată datată în perioada Latène (sec. II î.Hr.- sec. II d.Hr.) a fost cea mai puternică fortificaţie dacică de pe cursul mijlociu al râului Târnava Mare. Dacii, popor indo-european înrudit cu tracii, au trăit în urmă cu 2000 ani pe teritoriul României de azi, atingând un nivel de civilizaţie asemănător cu al celţilor şi al germanilor din antichitate. Transilvania a făcut parte din Provincia Dacia şi este extrem de bogată în vestigii ale civilizaţiei romane. Romanii au construit oraşe, au ridicat fortificaţii militare şi au realizat o puternică reţea de drumuri strategice. Astfel, în apropiere de Sighişoara, pe platoul Podmoale, se află urmele unei fortificaţii militare romane (castrum) în care a staţionat o cohortă a Legiunii XIII-a GEMINA cu sediul la Alba Iulia, Apulum.

Cea mai dificilă perioadă a istoriei locale începe odată cu plecarea administraţiei romane din Dacia. Este perioada migraţiilor care a durat aproape 1000 de ani, cuprinzând 10 valuri de populaţii migratoare venite din răsărit. Dintre acestea numai maghiarii au reuşit să cucerească treptat întreaga Transilvanie pe care au integrat-o în regatul maghiar, care ulterior a intrat în componenţa Imperiului Austriac până în 1918, când acesta s-a destrămat.

În sec. XII d.Hr. în sudul şi estul Transivaniei a fost colonizată populaţia germană. Venită dintr-un spaţiu european cu civilizaţie superioară, această populaţie, a construit principalele oraşe medievale din Transilvania şi Ungaria, contribuind la ridicarea nivelului general de civilizaţie al zonei. Coloniştii germani au fost aduşi de regele Geza al II-lea (1141-1161) de pe meleagurile Rinului, Moselei şi din Flandra. Veniţi ad retinendam coronam-pentru apărarea coroanei-, aceştia au luat în stăpânire fundus regius-pământ crăiesc-, bucurându-se de drepturi şi privilegii deosebite. Alţi colonişti au fost aduşi din dreapta Rinului, din Saxonia, localitate care a dat germanilor din Transilvania numele generic de saşi-saxones.

Dintre nucleele urbane apărute către sfârşitul sec. al XIII-lea, acela situat la confluenţa râului Şaeş cu râul Târnava Mare, avea să dea naştere uneia dintre aşezările cele mai caracteristice ale Evului Mediu transilvănean, Sighişoara, vechea cetate Schässburg.

Cronicarul G. Krauss fixează începuturile locuirii medievale la Sighişoara în anul 1191. Însă, documentar localitatea este atestată în anul 1280 sub denumirea de Castrum Sex şi apoi în 1298 cu termenul german Schespurch.

În cursul sec. al XIV-lea evoluţia localităţii a fost deosebit de rapidă. În 1337, Sighişoara devine centru de scaun, iar în 1367 capătă rang de oraş: Civitas de Segusvar.

Locuitorii oraşului medieval au fost de la început meseriaşi organizaţi de timpuriu în bresle (corporaţii). Deşi cea mai veche menţiune a unor bresle la Sighişoara datează din anul 1376, documentar cele mai multe bresle şi branşe meşteşugăreşti sunt precizate după anul 1400. Se apreciază că în secolele XVI-XVII a existat la Sighişoara un număr de cel puţin 15 bresle cu 20 de branşe meşteşugăreşti. Breslele nu au avut numai un rol economic, ci ele au construit şi sistemul de fortificaţii al oraşului.

Epoca de glorie a oraşului o reprezintă secolele XV-XVII, când burgul devine un important centru artistic. Pictori, sculptori, unii veniţi din Königsberg, Salzburg, Boemia, Tirol, dar şi autohtoni ca Elias Nicolai, sculptor al barocului transilvănean, s-au perindat pe aici. La aceştia se adaugă pleiada de cronicari din sec.XVII avându-l ca “spiritus rector” pe G. Krauss. Nu trebuie să-l uităm pe renumitul farmacist Andreas Bertramus al cărui “spirtus vitriolis” a devenit foarte cunoscut în epocă.

Pe plan politic, în sec. al XV-lea, Sighişoara devine al doilea oraş ca importanţă după Sibiu, jucând un rol de seamă în relaţiile Transilvaniei cu Ţara Românească. Aşa se explică prezenţa la Sighişoara între anii 1431-1435 a principelui muntean Vlad Dracul în casa Paulini, azi Casa Vlad Dracul. Stăpânitor al întinselor feude de pe Olt, din Ţara Făgăraşului şi Almaşului, el fusese încoronat în 1431, în catedrala de la Nürnberg ca domn al Ţării Româneşti de către împăratul Sigismund de Luxemburg şi investit cavaler al Ordinului Dragonului. De acum, Vlad Dracul va purta pe armuri însemnele acestui ordin, care îşi propusese izgonirea turcilor din ţările creştine. În calitate de domn al Ţării Româneşti el şi-a exercitat o autoritate efectivă asupra întregii Transilvanii de sud. La Sighişoara, într-un atelier de argintar a fost bătută moneda sa, ducatul nou de argint, şi emite documentul care menţionează pentru prima dată numele românesc al oraşului, Săghişoara. Legenda spune că la Sighişoara s-a născut fiul său, Vlad Ţepeş –Drăculea, viitorul domn al Ţării Româneşti. Documentar, se ştie de trecerea sa prin Sighişoara în anul 1476, anul morţii sale.

În 1631, în Biserica din Deal va fi ales Gheorghe Rakoczy ca principe al Transilvaniei şi rege al Ungariei. De asemenea, oraşul a cunoscut şi perioade tulburi. În sec. al XVII-lea oraşul este ocupat în mai multe rânduri de secui. În 1676 trei sferturi din oraş arde, 1709 ciuma ucide 1300 din cei 3000 de locuitori ai oraşului. În 1738 oraşul cunoaşte cel mai mare cutremur, iar în 1771 cea mai groaznică inundaţie. La 1848 Sighişoara este prinsă în centrul evenimentelor revoluţionare. La 31 iulie 1849, pe câmpia de la Albeşti (lângă Sighişoara), trupele revoluţionare maghiare conduse de polonezul Bem au fost înfrânte de trupele ţariste chemate de împăratul Franz Ioseph. În această bătălie au dispărut poetul maghiar Petöfi Sandor şi generalul rus Scariatin. Pe locul unde a căzut generalul rus s-a ridicat în 1852 monumentul Scariatin, iar în comuna Albeşti, în anul 1897, un monument simbolic: un obelisc cu un vultur purtând în cioc o sabie şi un mic muzeu închinat poetului Petöfi Sandor.

Din anul 1999, Sighișoara este inclusă în patrimoniul UNESCO, un oraş medieval european, ale cărui vechi edificii şi clădiri sunt încă funcţionale şi bine păstrate.

**CETATEA MEDIEVALĂ**, complex medieval de arhitectură militară, civilă şi ecleziastică de valoare europeană, este singura cetate medievală locuită în întregime din Sud-Estul Europei.

Cetatea medievală Sighişoara este un punct de atracţie pentru turişti din întreaga lume care vin să-i descopere farmecul descris în cronici şi recreat în timpurile moderne în cele mai neaşteptate moduri.

Cetatea Sighişoara “cea mai frumoasă şi mai bine păstrată cetate orăşenească din Transilvania” a primit de-a lungul timpului apelative ca “Perla Transilvaniei”, “Mărgaritar al Transilvaniei”, “Nürnberg transilvănean”. Sighişoara este şi astăzi un veritabil oraş-muzeu, oferind vizitatorului modern şansa de a realiza o întoarcere în timp, în atmosfera medievală de acum câteva sute de ani.

Odată cu consolidarea economică şi, mai ales, în urma organizării şi întăririi breslelor, cetatea se extinde luând, începând din secolul al XV-lea, forma actuală. Breslele mai importante şi mai bogate răspund de ridicarea şi fortificarea unei anumite porţiuni din cei 930 m ai zidului cetăţii, înălţând câte un turn de apărare. Zidul cetăţii a fost ridicat în trei etape: în secolele XIV-XV avea 3 – 4 m şi creneluri care permiteau să se tragă cu arcul şi cu arbaleta; în secolul al XVI-lea zidul e înalțat cu încă 2 m şi se practică deschizăturile pentru armele de foc: goluri de tragere, guri de aruncare; după 1630 şi mai ales după incendiul din 1676, zidul atinge o înalţime de 8 – 10 m.

Cele **nouă turnuri** ale cetăţii constituie interesante vestigii ale arhitecturii medievale: Turnul cu Ceas, Turnul Frânghierilor, Turnul Măcelarilor, Turnul Cojocarilor, Turnul Croitorilor, Turnul Cizmarilor, Turnul Tăbăcarilor, Turnul Cositorarilor și Turnul Fierarilor.

**Turnul cu Ceas**, principalul punct de intrare în cetate, opus celui străjuit de Turnul Croitorilor, se numeşte aşa datorită ceasului cu figurine, unic în ţara noastră, aflat la etajul al patrulea; el constituie o imagine simbol a Sighişoarei şi, spre deosebire de celelalte turnuri, ridicate şi apărate de diferite bresle, Turnul cu ceas aparţinea întregii comunităţi, fiind sediul autorităţii publice. În prezent Turnul cu Ceas adăposteşte Muzeul de Istorie al municipiului Sighişoara.

**Turnul Cositorarilor** este o altă imagine care oglindeşte zbuciumata istorie a cetăţii. Alături de Turnul cu Ceas el domină partea de jos a oraşului, având o excepţională poziţie de apărare. Urmele de ghiulele se pot vedea şi astăzi pe zidurile lui. Turnul este completat de Galeria Puşcaşilor, unică în arhitectura cetăţii.

**Turnul Măcelarilor** este o construcţie octogonală înălţată pe o bază hexagonală pentru a se obţine câmp de vedere peste bastionul situat în faţa sa.

**Turnul Cizmarilor** aşezat în partea de NE a cetăţii, este menţionat în 1521, reconstruit în 1650 şi modificat în 1681. El poartă pecetea arhitecturii baroce. Turnul a avut în faţa sa şi un bastion de artilerie, demolat în 1846, găzduieşte astăzi sediul postului local de radio.

**Turnul Croitorilor** a fost construit în secolul al XIV-lea. Este situat în partea opusă Turnului cu ceas şi străjuieşte a doua poartă de acces în cetate.

**Turnul Cojocarilor** se află la foarte mică distanţă de Turnul măcelarilor, de care este legat prin poarta Törle. Turnul este modest ca dimensiuni şi forme, de plan pătrat, datând din secolul al XV-lea.

**Turnul Fierarilor** este situat în spatele Bisericii Mănăstirii. A fost ridicat în 1631 pe temeliile vechiului Turn al bărbierilor. Pe o bază dreptunghiulară, apare masiv şi relativ scund văzut dinăuntrul cetăţii, dar este impunător văzut din afară întrucât are latura de răsărit la baza zidului.

**Turnul Frânghierilor** transformat azi în locuinţă a paznicului bisericii cimitirului, este singurul turn locuit din cele 9 păstrate până azi. Importanţa lui constă mai ales în faptul că în subsol s-au găsit urmele unor creneluri astupate, dovadă că, a fost ridicat pe zidul străvechii cetăţui.

**Turnul Tăbăcarilor** este unul dintre cele mai vechi şi atât de modest încât nici nu pare a fi fost turn de apărare. Ridicat în plan pătrat, cu acoperişul într-o singură apă, avea drept scop mai ales apărarea curţii interioare a Turnului cu ceas.

Din categoria altor edificii reprezentative ale Cetății Medievale fac parte și bisericile.

**Biserica din Deal** este neîndoielnic unul dintre cele mai valoroase monumente arhitectonice ale cetăţii, fiind unul dintre edificiile reprezentative ale stilului gotic din ţara noastră. Actuala biserică a fost ridicată pe locul unei cetăţui existentă înainte de 1200. Construcţia acestei biserici, pusă sub patronajul Sf. Nicolae, începe în anul 1345 şi continuă cu intermitenţe până în 1525.

**Biserica Mănăstirii**, monument de arhitectură în stil gotic, se află în imediata vecinătate a Turnului ce ceas şi a fost construită începând cu sec. al XIII-lea.

**Biserica Romano-Catolică "Sfântul Iosif"** construită în 1894, după demolarea Mănăstirii Maicilor Franciscane, se află în partea de nord-est a cetăţii lângă zidul de incintă.

Majoritatea celor 164 de case de locuit din cetate, având cel puţin 300 de ani vechime, sunt considerate monumente istorice.

Piaţa Cetăţii, în forma ei de patrulater rectangular, odinioară locuită de marile familii nobiliare ale oraşului, a suferit de-a lungul timpului numeroase transformări.

Casele care şi-au păstrat cel mai bine forma sunt:

**Casa cu Cerb** este casa care şi-a păstrat cel mai bine forma denumită astfel după capul de cerb fixat pe colţul clădirii. A fost construită în secolul al XVII-lea.

**Casa de pe stâncă,** construită după marele incendiu din 1676, astăzi restaurată de către Fundaţia Veritas, este sediul centrului cultural şi de schimb intercultural.

**Casa cu Şindrilă (Evert)**, casă specifică de meşteşugari este sediul Centrului Educaţional Interetnic pentru Tineret.

**Casa Veneţiană,** denumită aşa după ancadramentele de piatră ale ferestrelor care imită goticul venetian, datează din sec. al XVI-lea.

**Casa Vlad Dracul** este situată în strada Cositorarilor nr. 1, fostă casă Paullini, pare să fie cea mai veche construcţie civilă de piatră din cetate, judecând după bolta semicilindrică din piatră de râu de la parterul clădirii. Astăzi, Casa Vlad Dracul adăposteşte un restaurant în stil medieval.

**Clădirea Primăriei** este situată în apropierea Bisericii Mănăstirii. Edificiul s-a construit între anii 1887-1888. La etaj, există o sală în stil baroc, unde se desfăşoară Festivalul de Muzică Academică şi multe alte concerte susţinute de formaţii prestigioase.

**Complexul hotelier Sighişoara** construit între anii 1886-1889 a fost sediul primăriei oraşului.

**Scara acoperită din lemn** a fost construită în anul 1642 şi numără 175 de trepte.

**Şcoala din Deal** situată în imediata apropiere a Scărilor acoperite din lemn, poartă inscripţia Schola Seminarium Republicae şi datează din 1619.

Nu numai cetatea se bucura de prezența unor clădiri vechi și deosebit de pitorești, dar și **“Orașul de Jos”** are o serie de construcții deosebite cum ar fi:

Casa Zilinschi din secolul XVIII, casa de brutar;

Casa Rosenthal din secolul XIX;

Casa meseriașilor (actualul restaurant Perla Cetății) din secolul XIX;

Clădirea hotelului-restaurant “Steaua”, din secolul XIX si refacută în 1912 de către arhitectul Baltes în stil artnuveau;

Casa Hermann Oberth de pe strada Zaharia Boiu, din secolul XX;

Cladirea notariatului din secolul XX, etc.

Existența Turnulețului “La Chip” se pierde în timp. În jurul lui s-au născut, de asemenea, multe legende. Monumentul este ridicat pe vechiul drum care trecea dealul (azi aici se află cimitirul evreiesc), în locul unde călătorul vedea pentru prima dată cetatea. O însemnare din 1785 atestă că turnulețul ar fi purtat inscripția Monumentum hoc erectum est anno 1469 (Acest monument a fost înălțat în anul 1469). Se știe că în anul 1469 Matei Corvin confirma drepturile celor șapte scaune săsești si se crede ca turnulețul, care are 7 laturi, a fost construit pentru a atrage atentia străinilor ce s-ar fi apropiat de cetate cu gânduri rele, că Sighișoara se bucura de aceste drepturi între care era și jus gladii, adica dreptul de a pronunța și executa condamnarea la moarte.

Judecând după nume, ”La Chip” (în limba germană, Bei Steinem Bild=La chipul de piatră) se crede ca ar fi fost ridicat în cinstea unei sfinte – Ecaterina sau Agata – și ar fi avut imagini pictate pe unele din nișele celor sapte laturi.

Biserica Ortodoxă din Corneşti situată la intrarea în oraş dinspre Târgu Mureş este primul lăcaş creştin românesc din piatră, din această zonă. A fost construită în perioada 1788-1797 pe locul unei biserici din lemn.

Catedrala Ortodoxă “Sfânta Treime” aflată pe malul Târnavei Mari cu hramul Sfânta Treime, este construită între anii 1934-1937.

Biserica Leproşilor, situată pe Str. Ştefan cel Mare nr. 34, este un monument gotic din secolul al XV-lea.